Solidariteit wil SAPD deur hof dwing om oor regstelplan te konsulteer | Maroela Media
Solidariteit voer aan dat die twee polisievakbonde POPCRU en SAPU nie die regte van minderheidsgroepe in die SAPD beskerm nie.
Dirk Hermann, bestuurshoof van Solidariteit, se die aankondiging volg twee dae ná die konstitusionele hofuitspraak se kondonering van rassediskriminasie teen Renate Barnard.
Die vakbond het gesê hy gaan nou die arbeidshof nader ten einde die SAPD te verplig om met hom oor die SAPD se regstellendeaksieplan te onderhandel. Solidariteit het reeds ŉ skriftelike versoek aan nasionale polisiekommissaris Riah Phiyega gerig waarin hy versoek om deel te hê aan die onderhandelinge oor die plan. Phiyega het egter tot op hede nie op dié versoek reageer nie.
“Hierdie nuwe hofsaak is een van ŉ reeks terugveg aksies van Solidariteit na die omstrede konstitusionele hofsaak wat teen Barnard beslis het. Ons gaan nie terugsit en die rassediskriminasie teen ons lede gelate aanvaar nie,” het Hermann gesê.
Volgens Hermann wil Solidariteit nou die bron van die onbillike toepassing van regstellende aksie aanpak, naamlik irrasionele regstelplanne. In die konstitusionele hofuitspraak het die regters aangedui dat Solidariteit die SAPD-plan moes aanval en dit is wat Solidariteit nou gaan doen.
“Solidariteit gaan sy aksies verskerp teen maatskappye en organisasies wat regstellende aksie misbruik om onbillik teen minderhede te diskrimineer. Ons het versoek om met die polisie oor hul plan te onderhandel omdat ons reeds 20 sake van onbillike diskriminasie namens ons lede teen hulle voer. Ons glo dit is beter om pro-aktief te konsulteer as om reaktief te litigeer.” sê Hermann.
“Dit is vir ons duidelik dat POPCRU en SAPU, die twee erkende polisievakbonde wat by die saamstel van die huidige regstellendeaksieplan betrokke was, nie bereid is om die belange van polisielede uit die nie-aangewese groepe te verteenwoordig nie. Solidariteit is dus die enigste vakbond in die polisie wat hom vir die regte van minderhede beywer,” het Hermann gesê.